Exposició oberta al públic del 7 al 30 de gener de 2005
A les Cotxeres del Palau Robert.
Inauguració: dimecres, 12 de gener a les 19.30 h
Viu amb els seus fills en un quart pis a la favela de Rocinha, Rio de Janeiro.
Al carrer hi ha un enfrontament entre la policia i uns narcotraficants.
De sobte, la Regina cau a terra a la seva habitació.
Mai es va saber de quin bàndol venia la bala que va matar la Regina.
La seva filla Rosa Rodrigues, que apareix a la fotografia, no ha parlat des d'aquell dia.
Cada dia moren al Brasil 110 persones per culpa d'una arma de foc, una xifra molt superior a les baixes que es donaven a Angola durant la guerra.
Tots els dies, milions d'homes, dones, nens i nenes viuen sota l'amenaça de la violència armada.
Cada any, les armes convencionals maten 500.000 persones: una mort per minut.
El comerç mundial que posa aquestes armes en mans dels assassins és un gran negoci.
Un negoci que està fora de control perquè no hi ha cap tractat internacional legalment vinculant que ho reguli.
Els governs del món estan actuant amb massa lentitud.
I en realitat no podem perdre més temps: en el mateix minut que una persona mor com a conseqüència de la violència armada es fabriquen i posen a la venda 15 armes més.
¿Qui assumirà la responsabilitat pels homes, dones i nens que moriran per culpa d'aquestes noves armes?
El comerç d'armes està fora de control i cal actuar immediatament.
"PLANTEM CARA A LES ARMES" és una exposició sobre la campanya Armes sota Control que vol sensibilitzar a la població sobre la situació de descontrol en què es troba el comerç d'armament convencional i aconseguir, mitjançant el suport popular, que els governs de tot el món acordin un Tractat Internacional sobre Comerç d'Armes d'obligat compliment.
Adhereix-te a la campanya Armes sota Control!
Al final de l'exposició trobaràs un espai on et podràs adherir a la campanya i participar en una acció simbòlica: fer-te una fotografia amb una càmera web per formar part del Milió de Rostres, una iniciativa de mobilització social a nivell mundial que vol lliurar un milió de fotografies de persones de tot el món a la Conferència de les Nacions Unides el 2006.
Aquestes fotografies serviran per mostrar als governs la indignació de la gent, el seu rebuig cap a la situació de falta de control que viu el comerç d'armament i el seu suport a les demandes de la campanya.
Armes sota Control és una campanya internacional de 3 anys de durada, promoguda per Intermón Oxfam, Amnistia Internacional i la xarxa d'organitzacions IANSA en més de 60 països de tot el món que denuncia la proliferació de les armes en l'àmbit mundial, l'impacte que té sobre la població civil i l'escàs control que existeix en el comerç d'armament.
Els dies 10, 12, 14, 17, 19 i 21 de gener de 2005 de 9 a 13.30 h.
Intermon Oxfam ens proposa aquest taller destinat a reflexionar sobre els conflictes armats.
Es treballaran conceptes com la guerra, les armes lleugeres, les persones refugiades i els desplaçaments de la població civil.
Informació i reserves: 93 482 07 17 (matins)
Els diumenges 16 i 23 de gener a les 12 h a les cotxeres del Palau Robert
Conferència "Armes sota control"
Dilluns, 17 de gener de 2005, a les 19 h, a la sala gran de les cotxeres
A càrrec de Francesc Mateu, director d'Intermon Oxfam Catalunya i de Daniel Luz, coordinador del programa de desarmament de l'Escola de Cultura de Pau.
Informació: 93 482 07 10 (matins)
Visites guiades: Dimarts i dijous a les 12.30 h
Visites escolars: Informació i reserves: 93 482 07 10 (matins)